text: Borgmesteren er optimistisk trods vælgerlussing
  21 november 2017 kl. 22.39
  Vardes borgmester Erik Buhl var naturligt nok skuffet, da det lå fast, at Venstre går tre mandater tilbage.
  - Jeg er selvfølgelig skuffet.
  Sådan sagde Vardes borgmester Erik Buhl (V), da TV SYD talte med ham umiddelbart efter, da det lå fast, at Venstre i Varde mister tre mandater.
  - Nu har vælgerne talt, men der er stadig et klart borgerligt flertal. Som det største parti vil jeg tage kontakt til det parti, der inden valget har støttet mig som borgmesterkandidat. Vi sætter os sammen nu og ser, om vi kan blive enige om et eller andet. Når vi har taget den, så tror jeg, vi gemmer resten til i morgen, siger Erik Buhl til TV SYD.
  Partiet Erik Buhl hentyder til er Dansk Folkeparti.
  - Vi har stadig 12 ud af 25 mandater, det kan vi godt være bekendt, men jeg ville da gerne have beholdt det flertal, vi har haft i mange år, siger borgmesteren afsluttende.
  
  